אילן הייטנר

אילן הייטנר (נולד ב-11 באוקטובר 1970) הוא סופר, תסריטאי, במאי ומרצה ישראלי.

כתב 9 ספרים שמכרו מעל 500,000 עותקים. מרצה בארץ ובעולם על יצירה, השראה ואהבה, על פי סיפורו האישי.

הייטנר נולד ברמת השרון לאם מורה לאנגלית ולאב שהיה מנכ"ל חברת תדיראן. למד כלכלה באוניברסיטת תל אביב.

ב-1998 נתקל בקשיים רבים בפרסום ספרו הראשון, "חוכמת הבייגלה", כאשר לא מצא הוצאת ספרים שתהיה מוכנה להוציאו לאור. לבסוף השקיע כספים והדפיס את הספר עצמאית. הספר שהה מעל כשנה ברשימת רבי המכר ומכר מעל 120,000 עותקים, למרות שיצא לאור ללא עריכה או הגהה לשונית.

לאחר הצלחת הספר עבר הייטנר לניו יורק, שם לקח קורסים בקולנוע באוניברסיטת ניו יורק, התמקצע בתחום וחזר לישראל עם תסריט הקולנוע של "חוכמת הבייגלה", שאותו הפיק (יחד עם שכנו לבניין שי ורקר) וביים בעצמו ב-2002 בתקציב דל. הסרט הפך להצלחה גדולה והביא לקולנוע עשרות רבות של אלפים שמצאו את עצמם מזדהים עם גיבור הסרט.

בשנת 2000 כתב ספר ילדים בשם "אמא היפו, איפה את?", וב-2004 יצא לאור ספרו השלישי, "מלך החומוס ומלכת האמבטיה". מכירותיו של מלך החומוס ומלכת האמבטיה עלו על ספרו הראשון "חוכמת הבייגלה".

סרטו השני של הייטנר, "ברונו מאוהב", הופק ב-2005 עבור פרויקט "סרטים מכאן", פרויקט סרטי המקור של חברת HOT. באותה השנה השתתף בכתיבת התסריט של סרט התעודה עטור הפרסים "18 קילו של אהבה".

ב-2010 השתתף בכתיבת התסריט של הסרט "ז'אטם איי לאב יו טרמינל".

בשנת 2008 יצא ספרו הרביעי "קציצות". בספר מחפש הייטנר את "האחת" עד מבין ש"אין אחת, אתה הופך אותה לאחת". גם ספר זה שהה שבועות רבים ברשימות רבי המכר ועבר את ה-80,000 עותקים.

בשנת 2011 יצא ספרו החמישי "האידיוט המושלם".

בשנת 2012 התחיל הייטנר להנחות סדנאות של התפתחות אישית באמצעות כתיבה.

ב-2015 יצא ספרו השישי "האיש שלא רצה להיות קטן", המספר על מנחה סדנאות כתיבה שמתאהב בתלמידה שלו.

ב-2018 יצא ספרו ספרו השביעי "7,250", המספר על מסע של שנה במזרח הרחוק שעשה יחד עם אשתו וארבעת ילדיו. הספר עבר מכירות של 80,000 עותקים.

ב-2020 יצא ספרו השמיני "מתניקה", אוסף ציטוטים ותובנות מספריו ומחייו, הספר יצא כמה ימים לפני תחילת מגפת הקורונה ונקבר טרם צאתו.

בשנת 2024 יצא ספרו "ארזתי לבד".

בשנת 2025 יצא ספרו "יניב הלא מגניב", ספר לנוער צעיר (גילאי 8-13) העוסק במחירים שמוכן הילד המתבגר לשלם כדי להיות מקובל.
באותה השנה יצא הספר השני לספר "יניב הלא מגניב" בשם "יניב המגניב 2 והטירוף בחדר הסודי".

 חיים אישיים 
הייטנר נשוי ואב לארבעה. מתגורר ברעננה.

ב-2018 סיפר בריאיון ל-ynet, על כך שהוא ואשתו החלו תהליך של חזרה בתשובה.
ב-2025 התראיין לפודקאסט של עומרי פלד וסיפר על כך שמשפחתו שומרת שבת בעידוד הילדים וילדיו לומדים במוסדות דתיים.

 סרטיו 
 חוכמת הבייגלה (2002)
 ברונו מאוהב (2005)

 ספריו 
 חוכמת הבייגלה (1998)
 אמא היפו, איפה את? (2000)
 מלך החומוס ומלכת האמבטיה (2004)
 קציצות (2008)
 האידיוט המושלם (2011)
 האיש שלא רצה להיות קטן (2015)
 7,250 (2018)
 מתניקה (2020)
 ארזתי לבד (2024)
 יניב הלא מגניב וחבורת המקובלים האכזרית (2025)
 יניב הלא מגניב 2 והטירוף בחדר הסודי (2025)

 קישורים חיצוניים 

 https://www.facebook.com/ilanheitnerpage/?fref=ts הפייסבוק של אילן הייטנר
 https://www.instagram.com/ilanheitner/ האינסטגרם של אילן הייטנר












 "אני אשם שלא אספיק לקחת את הילד מהגן?": GPS לאהבה, סדרת רשת עם אילן הייטנר והרב כפיר שחר - הידברות 2025
 אילן הייטנר- חזרה בתשובה, אלוהים, משפחה וזוגיות - פרק 104. עומרי פלד. 2025
 כמה זה פשוט לכתוב רב מכר? | אילן הייטנר | פודקאסט - החיים על פי. ספרי ניב 2025
 EP 78 אילן הייטנר בשיחה על הצורך להיות מקובלים, על הורות וזוגיות ובעיקר על ספרו החדש -יניב הלא מגניב. סטימצקי 2025

 הערות שוליים 

קטגוריה:סופרים ישראלים
קטגוריה:תסריטאי קולנוע ישראלים
קטגוריה:במאי קולנוע ישראלים
קטגוריה:בוגרי אוניברסיטת תל אביב
קטגוריה:ישראלים שנולדו ב-1970
קטגוריה:עדנים: אישים